**„**Inspirálhatjuk egymást, és vágyom az ilyen térre”

**Interjú Joós Andreával, A 21. század angolnyelv-tanára c. képzésünk egyik új oktatójával**

*2016-ban akkreditált, 40 tanórás pedagógus-továbbképzésünk egyik új oktatója, Joós Andrea osztotta meg velünk a gondolatait arról, hogy mi egy tanár feladata, mások-e a mai gyerekek, továbbá arról, miért fontosak a szakmai együttműködések és az együtt tanulási lehetőségek.*

***Köszönöm szépen, hogy elvállaltad a beszélgetést. Először arra kérlek, hogy mesélj Magadról, a szakmai énedről!***

Amikor valaki megkérdezi, hogy mit dolgozom, azt szoktam mondani, hogy tanár vagyok. Ez az egyszerű verzió. Milyen tanár – biosztanár, hol – gimiben. Valójában ennél kicsit összetettebb az igazság. Tanár szakosként kezdtem televíziós műsorkészítéssel foglalkozni. Kitanultam a szakmát, ezzel dolgoztam: szerkesztő-műsorvezető voltam Lévai Balázs mellett. Csak ezután lettem tanár, mert úgy döntöttem, hogy ideje elkezdenem használni, amit az egyetemen tanultam. A média azonban azóta sem tűnt el az életemből. Tanár és műsorkészítő énemnek is rendkívül fontos tevékenység a tudománykommunikáció, ennek kapcsán volt egy rádióműsorom is, illetve van egy blogom, az élménybiológia, amely a biológia szórakoztató oldalait mutatja be. Ez hobbi, de ráépül egy brand is: kiadtam egy színezőkönyvet – „szervmandalákat” rajzolok, anatómiailag viszonylag pontos rajzokat az emberi szervekről mandalaszerűen díszítve. Mivel a kiadvány nagyon tetszett az élménybiológia követőinek, orvostanhallgatóknak, biológusoknak, lett könyv, póló, ékszer.

A tanítási gyakorlatomat illetően: több helyen tanítottam már. Kezdtem a Deák Téri Evangélikus Gimnáziumban, aztán a Forrás Waldorf Általános Iskola és Gimnáziumban, Győrött, és a Lauder Javne Iskolában helyettesítettem, majd a Budai Ciszterci Szent Imre Gimnáziumba kerültem. Egészségügyi okokból kihagytam egy évet, ez van most, és szeptembertől újra tanítani fogok, de hogy hol, azt még nem árulhatom el, mert tárgyalás alatt van.

***Miért lettél tanár?***

Amikor elkezdtem tanárnak tanulni, még nem tudtam megfogalmazni, mi a belső motivációm. Egyszerűen csak nagyon vonzott az egész! Mivel érdekelt, hogy általában mi motiválja a tanárokat, olvasni kezdtem a témáról. Természetesen többféle motiváció létezik. Az egyik a szereplésmotiváció, ami rám is igaz: nagyon szeretem, ha én vagyok a középpontban. A másik a hatalommotiváció: az legyen, amit én akarok! Ez a kettő alapvető a tanárok esetében, sok további mellett. Jó ezekről tudni, mert tudatosan lehet őket jóra használni. Én azért szeretek ezekkel tisztába jönni, mert **ha tudom, hogy mit miért csinálok, akkor tudom, hogy az nekem jó, vagy a diáknak**.

***Van olyan tanár az életedben, akire a mai napig modellként tekintesz?***

Van, több is! Azt hiszem, nekem mindig az volt bennük a legjellemzőbb, hogy hogyan kezelték az emberi kapcsolataikat. Megmutattak valamit magukból, vagy tudtam hozzájuk kapcsolódni, rájuk tudtam hangolódni. Ezt érzem picit a tanári pálya kapcsán is: lehetőség van arra, hogy kapcsolat alakuljon ki. Nem baj, ha nem mindenkivel! Én sem szerettem minden tanárt, és nekem sem baj, ha nem szeret mindenki. Ember emberrel tudjon együttműködni, legyen meg a kapcsolódás – ez az, ami fontos.

***Mikor elkezdtél tanítani, az első perctől tudtad, hogy mi az, amiben szeretnél a tanáraidra hasonlítani, és mi az, amiben nem?***

Ez később jött. Igazából szerintem érzelmileg is kezdő voltam. Akkor még nagyon fontosnak tűnt, hogy mindenki szeressen. És ezért bármit megtettem. Így pl. a fegyelmezéssel eleinte gondjaim voltak: nem húztam meg a megfelelő határokat. Aztán rájöttem, hogy nem ez a lényeg. Ahogy emberileg is fejlődünk, tanárként is rájövünk, hogy milyen dolgokon tudunk változtatni. És akkor jönnek a módszertani újítások. Először az ember mindig azt csinálja, amit vele csináltak: a tanár úgy tanít, ahogy őt tanították. Aztán **rajtakapjuk magunkat olyan dolgokon, amelyek nem annyira szimpatikusak, aminek mi nem örültünk diákként – akkor el kell gondolkodni, hogy hogyan lehetne másképp csinálni**. És persze jönnek konkrét visszajelzések is. Pl. kitettem valamit a facebookra: „Haha, nem tudják, hogy holnap röpi lesz, én meg tudom, milyen vicces!” Az egyik ismerősöm erre megjegyezte: „Aha, látom, Andikám, visszaadod az oktatásnak, amit te is megkaptál!” Rácsodálkoztam, elgondolkodtam rajta, rájöttem, hogy igen, mindenki elindul valahonnan, aztán rájön, hogy mi az, amin változtatni szeretne. És változtattam.

***Egyértelmű volt az irány?***

Nem, ez nagyon nehéz! Rengeteget beszélgettem tanárokkal, oktatási szakemberekkel, olvastam a témáról. Azt a tanácsot kaptam, hogy kísérletezzek, hibázzak, és nézzem meg, hogy reagálnak a diákjaim. Ez borzalmas, főleg mivel onnan indultam, hogy egy tanár mindent jobban tud, mindent jól csinál. Szörnyű érzés volt, 30 gyerek előtt. Ugyanakkor óriási élmény volt megtapasztalni, hogy milyen hatással volt rájuk az, hogy hibázom, hogy ezt be is vallom, hogy bocsánatot kérek. Még jobbá tette a kapcsolatunkat. Szóval nem volt egyértelmű az út egyáltalán, sokat keresgélek még most is. Nálam tapasztaltabb emberektől kérek tanácsot, másolok, kölcsönveszek, és újdonságot is kitalálok.

***Az, hogy most másképpen csinálsz dolgokat, belőled fakad. Van olyan dolog szerinted, amit azért kell másképp csinálni, mert mások a gyerekek ma, mint amikor te voltál gyerek?***

Szerintem minden generáció morog a „fiatalokra”: mások, mint amikor mi voltunk fiatalok. Ez így normális. Ugyanakkor úgy gondolom, az emberi kapcsolatokat nem lehet másképpen építeni, csak úgy, ha önmagunk vagyunk. Ebben az értelemben mindegy, hogy 20 vagy 50 évvel ezelőttről vagy mostanról beszélünk – nincs változás, nem új a módszer. Technológiai fejlődés persze van: sokkal nehezebb a figyelmet lekötni. Van sok új kihívás. Ezeket úgy fogom fel, hogy mindig van valami, amire reagálni kell. Ez nem generációtól függ.

***Te mit értesz 21. századi pedagógián?***

Két válaszom van. Az elsőt Prievara Tibortól tanultam, és kutatásokon alapul: milyen elvárásokat támaszt a 21. századi munkaerőpiac a munkavállalók felé, és ezek alapján a 21. századi iskolának milyen képességekre kellene fókuszáltan koncentrálni. Ezek: *tudásépítés, együttműködés, IKT-használat, valós probléma megoldása, önszabályozás*.

A másik az én személyes válaszom. A 19. században a 20. századra, a 20. században a 21. századra kellett felkészíteni a diákokat. Mindig előre kellett gondolkodni. A 21. században talán az a legnagyobb újdonság, hogy **olyan dolgokra kell felkészítenünk a diákokat, amelyekről valójában fogalmunk sincs, hogyan fognak kinézni**. Talán nekem ezt jelenti – nagyon szubjektíven.

***Az egyértelmű, hogy a mai diákok számára – de a munkaerőpiac felől nézve is – az oktatásból kihagyhatatlan a digitális világ. Neked is kvázi trade markoddá vált pár dolog: mesélnél egy kicsit arról, hogyan találtál ezekre? Mesélnél pl. a videófeleltetésről?***

Mindig úgy indul egy ötlet, hogy valami baj van. Így volt ez a videófeleltetéssel is. Az volt a kiindulópont, hogy én gyűlöltem felelni diákként. Nem is tudnék olyat mondani a diákkoromból, amit ennél jobban utáltam. A valós életben nincs ilyen helyzet! Nincs olyan, hogy egy állásinterjún rajtaütésszerűen kell teljesítenem, tanárként használhatok jegyzeteket a tanításhoz, és így tovább – egyszerűen nincs olyan, hogy na, akkor most azonnal, minden nélkül. Nem tetszett. Ráadásul elvette az időt az órámból. Ekkor jött az ötlet. Megnéztem, hogy alapvetően mi is a célja a feleltetésnek. Az első egy tanárcentrikus cél: így elvben *mindenki készül minden órára*. Tehát jól tudunk tovább haladni. Ez a lexikális tudás esetében lehet fontos, de nem mindig lexikális tudást tanítunk, így ezt el tudtam engedni. A másik cél, hogy *a szaknyelvi kommunikációt gyakorolja a diák* – erre viszont más módszer is létezik, pl. ha videóra mondja fel a dolgokat. A harmadik fontos cél, hogy *a diák tudjon szerepelni*, ki tudjon állni mások elé. Amikor prezentációt tart, akkor ki tud állni az osztálytársai elé, a videófeleltetés során pedig kiállhat a kamera elé. *A jegyadás* is célja a felelésnek, de az is meg tud valósulni a videófeleltetésben.

Mi is egy videófeleltetés? Az a feladata a diáknak, hogy megszakítás nélkül beszéljen a témáról (ezt előtte meg kell terveznie!) 3 percig (vágás nélkül!). Nem szabad felolvasni, nem lehet a fülében semmi. A 3 percen belül használhat jegyzetet, tehát kinézhet a kamerából, de nem olvashatja fel az előadását. Fel kell mutatnia továbbá egy rajzot, amit ő készített, és azt el kell magyaráznia. Van tehát egy feladat, amit meg kell tervezni, meg kell valósítani. Sokkal életszerűbbnek érzem, mint egy órai feleltetést.

A videózást önmagában is nagyon szeretem, mert én magam is szeretek videókat készíteni. Vágni, szerkeszteni gyorsan tudok. Így pl. kitalálok dolgokat, felrajzolom a hűtőm falára, és alábeszélek, majd ezeket felhasználom az órán, a tananyag részeként, és feladatokat adok fel hozzájuk. Ilyet a diákok is csinálhatnak. Ezzel ők is tanulnak, és élvezik is. Nem szabad elfelejteni, hogy ma már szinte minden gyerek kezében ott van egy szuper kamera, ezt érdemes kihasználni.

***Tehát megengeded nekik, hogy órán használják a mobiltelefonjukat?***

Ennek keretei vannak, és iskolafüggő is. Olyan iskola talán már nincs, ahol egyáltalán nem lehet mobiltelefont bevinni. De ha van, ott is meg lehet oldani, hogy mondjuk bioszórára behozhassák a telefonjukat. Annyira hálás dolog ez, hogy kár lenne kihagyni. Pl. ha kahootot játszik velük az ember, összefoglalóként, iszonyúan élvezik, nagyon jókat nevetünk, közben tanulunk. Olyan is van, hogy párban elővehetik a telefonjaikat, és akkor mindenki rákeres, hogy mi is az a hepatitis. És találnak mindenfélét, és azt megbeszélhetjük. Nyilván, előfordul, hogy közben van, aki felmegy a facebookra, de akkor ez van. Ilyenkor egy kicsit valóban elengedjük a gyeplőt, de ez nem baj.

***Milyen reakciókat kapsz minderre a gyerekektől, a kollégáktól?***

A gyerekekkel kezdem: 90%-uk nagyon pozitív és hálás. Nagyon jó a kapcsolatom velük, sokakkal azóta is kapcsolatban maradtam, hogy már nem tanítom őket. Tehát vannak, akikkel emberileg ez egyszerűen működik, a kapcsolat működik, ezért a módszer is működik. Így belőlük akár barát is lesz, még ha ez nem is első célja a tanításnak, előfordul, és nagyon szívet melengető. Tehát a diákok nagy része érdeklődővé válik, jelen van, az ellenállás leolvad róluk. Félévente szoktam visszajelzést kérni tőlük. És van a 10%, aki teljesen kikészül tőlem, aki negatív. Pl. érkezett olyan visszajelzés egy diáktól, aki nem akart bioszból érettségizni, hogy bár ő nem érettségizik, szeretne biológiai alapműveltségre szert tenni, és úgy érzi, hogy ebből a modern módszerből ő semmit nem tanult. Tehát az ő képe a tudásról 10-dikben az, hogy az a tudás, amit bemagolunk és felmondunk. Én ezt tagadom. Ellene megyek, és ezzel néhányan nem tudnak mit kezdeni.

***A szülőkkel mi a helyzet?***

Az egy külön fejezet. Ha megelőző csapást mérünk rájuk, akkor nincs gond, a tapasztalatom szerint. Előre elmondom, hogy mi lesz, és előre vetítem azt is, hogy hogy fog ez az egész alakulni, milyen nehézségek lesznek. Elmondom nekik, hogy amikor a diákok rájönnek majd, hogy rajtuk múlik a saját jegyük, és engem nem tudnak érte hibáztatni, az kemény lesz, de ez jó dolog. Érdekes, hogy a szülőknél is hasonlóak az arányok: van 90%, aki nagyon pozitív, aki nagyon támogató, és örül, és van a 10%, aki úgy érzi, hogy ez így nem oké. Ugyanez igaz a tanári karban is. Konfliktusaim is voltak, nem kicsi konfliktusok, kollégákkal. Ez emberileg nagyon nehéz, de már tudom, hogy normális. Mert ha nem a megszokott módon csinálod a dolgokat, az sokaknál kiüti a biztosítékot. De már tudom, hogy ez tök oké.

***Mennyire fontos egy iskolában, hogy az iskolavezetés támogató legyen?***

Nagyon! Azt hiszem, vezetői támogatás híján nincs innováció. Az innováció kudarcok sorozata lehet. Ez rengeteg energiát elvisz. Ha emellett az iskolavezetés vagy a tanári kar nem támogató, akkor nincs esély, legalábbis én nem tudnám megcsinálni. Amikor a diákom épp nem áll szóba velem, mert szerinte tönkretettem a jövőjét (ilyen is van), és emellett azt érzem, hogy a vezetés is fúr, na, azt nem tudom, hogy lehetne-e bírni.

***Remélhetőleg együtt fogunk dolgozni A 21. század angolnyelv-tanára c. képzés nemcsak angoltanároknak, hanem tanároknak általában szól. Mi a vonzó számodra ebben a feladatban?***

Az, hogy olyan tanárokkal találkozhatunk, akik változtatni akarnak! Amikor az ember kommunikálja a módszereit – pl. akár így, egy interjúban –, érkeznek visszajelzések. Ezzel segítünk egymásnak. Szakmai tanulóközösség jöhet létre, de nem annyira komoly értelemben, hanem összekacsintva. Ezáltal mindannyian fejlődünk, én is.

Persze, mennyivel egyszerűbb lenne azt mondani az órán: „Oké, akkor most dolgozat, vegyetek elő egy papírt!” De nem az a jó, ami egyszerűbb, hisz nem értek egyet vele! Inkább bevezetek egy dumaidőt…

***Az micsoda?***

A dumaidő 2-3 perc, amíg azt csinálnak, amit akarnak. Felállnak, sétálnak, beszélnek. Hiszen emlékszem, diákként is előfordult, hogy valami rendkívül fontos, halaszthatatlan információt kellett megosztanom valakivel. Erre szeretnék alkalmat adni, mert ez fontos! Ha pl. feszített tempót kell diktálni, ami néha mindenkivel előfordul, és nagyon frontális az óra, akkor különösen nagy szükség van erre. És ez meghálálja magát.

Szóval azt remélem, hogy egy ilyen képzésen nem az lesz, hogy én tudok valamit, és azt majd elmondom, hanem hogy együtt inspiráljuk egymást. Én cserkészetből jövök, céges tréningeket is tartok, és mindig az a tapasztalatom, hogy a képző és a képzett hat egymásra. Inspirálhatjuk egymást, és vágyom az ilyen térre.

***Te biológiatanár vagy – vagyis olyan tantárgyat tanítasz, amelyben lexikális tudást is át kell adni. Mit üzennél azoknak, akik szerint ezek a módszerek csak olyanoknak valók, pl. nyelvtanároknak, akiknek a tantárgya esetében ez nem feltétlen áll fenn?***

Beszéltem arról, hogy milyen fontos a szakmai tanulóközösség. Barbarics Mártival fogunk dolgozni a képzésen, aki matekot, tehát egy érettségi tárgyat tanít, és van egy szuper kolléganőm, Tót Mónika, aki magyart tanít. Ezek kőkemény érettségi tárgyak. De nem úgy van, hogy ha ilyen tárgyról van szó, akkor nem lehet innoválni! Az innováció hozhat újdonságokat és sikereket a lexikális tudásra igényt tartó tárgyak esetében is!

***Mennyi ideig tart az átmenet? Mit üzensz azoknak, akik változtatás előtt állnak?***

Ha az ember nekiáll megkérdőjelezni önmagát, akkor egy olyan gondolkodásmódba kerül, hogy már ezért megéri, mert kinyílik a világ. Az a jó, hogy amikor úgy érezzük, hogy valamiben már nem tudunk teljesíteni, hogy kiégtünk, az innováció ezt feloldja. Nem tudom azt ígérni, hogy könnyű lesz… Lesznek dolgok, amelyeket kipróbál az ember, és nem fognak működni, mert a személyiségéhez nem passzolnak, hiába működtek másnál. Nagyon jó arra is az internet, hogy az innoválni akaró tanárok megtalálják és inspirálják egymást. És egy ilyen képzés is erre jó. Többek között.

A tantermi oktatás kereteinek lehetséges kitágításáról és sok minden másról kaphatnak további információt és kézzel fogható segítséget azok, akik jelentkeznek *A 21. század angolnyelv-tanára* c. képzésünkre. Ha Önt érdekli mindez, a részletekről és a következő, 2018 őszén megrendezésre kerülő képzés pontos időpontjáról tájékozódjon honlapunkról: <http://tka.hu/kepzesek/5295/a-21-szazad-angolnyelv-tanara>.

Várjuk a jelentkezését!

*Az interjút készítette:* Szűcs Marianna, Tempus Közalapítvány, Tudásmenedzsment csoport